Põhiainevahetuseks nimetatakse energiahulka, mida organism igapäevaselt vajab eluliselt tähtsate füsioloogiliste funktsioonide toimimiseks. Inimese põhiainevahetuse suuruse määravad ära järgmised tegurid: kehakaal, pikkus, vanus, sugu, keha koostis, organismi ainevahetuse iseärasused. Põhiainevahetuse suurus muutub vanusega. Väga kõrge on see lapseeas (kasvav organism) ja alates neljakümnendatest hakkab see vähenema ligikaudu 5% iga järgneva 10 aastaga. Suurema kehakaalu ja pikkusega ning meestel on põhiainevahetus suurem kui väiksema kehakaalu ja pikkusega ning naistel.